**Молба**

**Предмет: Прикупљање новогодишњих пакетића**

**за децу са Косова и Метохије**

Поштовани,

Обраћамо Вам се са молбом да узмете учешће у нашој хуманитарној акцији *Пакетићи за децу са Косова и Метохије*.

Као што и назив акције говори, ради се о прављењу и подели празничних пакетића угроженој деци из енклава јужне српске покрајине. Циљ ове акције је да помогнемо најугроженијима и улепшамо им празнике.

Ово је већ шеста узастопна година поделе пакетића коју организујемо. Током прошлогодишње акције, у десет дана обрадовали смо малишане из 213 енклава, а изделили укупно 13890 пакетића.

**Ове године планирамо да поновимо исто, па се тим поводом обраћамо и Вама са молбом да се и Ваш факултет прикључи овој акцији, на начин да међу студентима организује прикупљање слаткиша, од којих би се правили пакетићи, којима би Ваши студенти обрадовали своје малишане на Косову и Метохији.**

О нашој организацији:

Наше удружење, које је ушло у 19-у годину свога постојања, последњих десет година редовно обилази наш народ и светиње са Косова и Метохије. У преко 80 одлазака, помогли смо велики број породица и институција.

Помоћ коју смо уручивали ишла је директно у руке вишечланих породица али и појединаца, а састојала се од новчаних средстава, хране, хигијене, гардеробе, обуће, лекова и медицинског прибора. Више пута смо појединцима плаћали скупе лекарске прегледе, лечења и операције. Породице смо опремали стоком, живином и осталим животињама. Угрожена домаћинства помажемо и куповином беле технике. Децу смо безброј пута обрадовали играчкама, компјутерима, бициклима и кућним љубимцима. Одводили смо их у посете другим градовима и манастирима широм Србије. Мајке и њихове новорођене бебе смо помагали беби опремом, гардеробом и храном. Инвалиде потребном опремом. Институције смо у неколико наврата опремали рачунарском опремом. Мештанима забачених села помажемо одржавањем и регистрацијом њихових аутомобила који су им једини начин да имају контакт са цивилизацијом и основним потребама. Опремали смо и школске библиотеке. Градили смо или учествовали у обнови кућа, имања, штала, живинарника, цркава и манастира... Помагали смо спортске догађаје и спортске клубове. Учествовали смо у борби против поплава. Организовали смо и иностране изложбе и предавања. Наводимо да често помажемо и рад народних кухиња од којих директно живи преко 2500 особа. Поред многих других, организујемо и две велике акције – прикупљање уџбеника и школског прибора за школарце, као и ово сакупљање слаткиша и прављење празничних пакетића за најмлађе...

У Београду Зоран Ћирић

01.11.2021. председник организације